**HRVATSKI ZAVOD ZA ZAPOŠLJAVANJE**

**2688**

Na temelju članka 45. Zakona o posredovanju pri zapošljavanju i pravima za vrijeme nezaposlenosti (»Narodne novine«, br. 80/08., 121/10., 25/12. i 118/12) i članka 21. Statuta Hrvatskoga zavoda za zapošljavanje (»Narodne novine«, br. 109/12) Upravno vijeće Hrvatskoga zavoda za zapošljavanje na sjednici od 31. listopada 2012. godine donijelo je

**ODLUKU O UVJETIMA I NAČINU ISPLATE NOVČANE NAKNADE U JEDNOKRATNOM IZNOSU**

Članak 1.

Ovom Odlukom uređuju se uvjeti i način isplate novčane naknade u jednokratnom iznosu nezaposlenoj osobi koja to pravo ostvaruje na Hrvatskom zavodu za zapošljavanje (u daljnjem tekstu: Zavod).

Članak 2.

Nezaposlenoj osobi može se, pod uvjetom da su u tu svrhu osigurana financijska sredstva, na njezin zahtjev isplatiti naknada u jednokratnom iznosu, i to:

– za preostalo razdoblje za koje je utvrđena novčana naknada prema članku 44. stavku 1. Zakona o posredovanju pri zapošljavanju i pravima za vrijeme nezaposlenosti (u daljnjem tekstu: Zakon),

– za razdoblje koje ne može biti duže od 2 godine od dana kada je podnesen zahtjev za isplatu novčane naknade u jednokratnom iznosu za novčanu naknadu utvrđenu prema članku 44. stavku 2. Zakona.

Članak 3.

Isplata novčane naknade u jednokratnom iznosu može se odobriti nezaposlenoj osobi za:

– otvaranje obrta, odnosno samostalne djelatnosti,

– zapošljavanje u trgovačkom društvu u kojem ima najviše 25% udjela,

– osnivanje trgovačkog društva i zapošljavanje u njemu.

Članak 4.

Zahtjev za isplatu novčane naknade u jednokratnom iznosu podnosi se u pisanom obliku nadležnom područnom uredu Zavoda.

Članak 5.

Rješenje o isplati novčane naknade u jednokratnom iznosu donosi područni ured Zavoda.

O žalbi protiv prvostupanjskog rješenja odlučuje ministarstvo nadležno za rad.

Članak 6.

Prije donošenja rješenja iz članka 5. stavka 1. ove Odluke zatražit će se suglasnost Središnjeg ureda Zavoda o osiguranju financijskih sredstava za ovu namjenu.

Za donošenje rješenja o isplati novčane naknade, osim suglasnosti iz stavka 1. ovoga članka, potrebni su i sljedeći dokazi:

– za osobe iz članka 3. točke 1. ove Odluke dokaz o upisu u obrtni registar odnosno registar samostalnih djelatnosti, koji će Zavod pribaviti po službenoj dužnosti,

– za osobe iz članka 3. točaka 2. i 3. ove Odluke dokaz o upisu u sudski registar odnosno dokaz o udjelu u trgovačkom društvu, koji će Zavod pribaviti po službenoj dužnosti te sklopljen ugovor o radu, koji je dužna dostaviti nezaposlena osoba.

Članak 7.

Novčana naknada u jednokratnom iznosu isplaćuje se na žiro-

-račun obrta, samostalne djelatnosti ili trgovačkog društva.

Članak 8.

Nezaposlena osoba kojoj je isplaćena novčana naknada u jednokratnom iznosu prestaje se voditi u evidenciji Zavoda kao nezaposlena osoba i ne može se ponovno prijaviti Zavodu prije proteka vremena za koje je primila jednokratnu isplatu novčane naknade.

Nezaposlena osoba može ponovno steći pravo na novčanu naknadu ako po proteku vremena iz stavka 1. ovoga članka ispuni uvjet iz članka 37. Zakona.

Članak 9.

Pravo na isplatu novčane naknade u jednokratnom iznosu nezaposlena osoba može koristiti samo jedanput.

Članak 10.

Na dan stupanja na snagu ove Odluke prestaje važiti Odluka o isplati novčane naknade u jednokratnom iznosu (»Narodne novine«, br. 32/09.).

Članak 11.

Ova Odluka stupa na snagu osmoga dana od dana objave u »Narodnim novinama«.

Klasa: 102-05/09-01/11

Urbroj: 344-01/1-12-3

Zagreb, 31. listopada 2012.

Predsjednica

Upravnog vijeća

**Tatjana Dalić**, v. r.